Галоўны энергетык Любанскай ЖКГ Уладзімір Сергіеня быў прызваны на тэрміновую службу ў 1978 годзе Любанскім райваенкаматам. Праз паўгода вучэбкі ў Чарнаўцах УССР нашага земляка накіравалі ў цэнтральную групу войск у Чэхаславакіі. Адтуль ужо ў якасці камандзіра аддзялення артылерыйскай разведкі – спачатку ў Тэрмез, а затым у Афганістан. Ва ўзбекскім прыгранічным горадзе прынялі тэхніку і сваім ходам праз Амудар’ю накіраваліся да месца службы, у г. Кундуз. Да гарнізона дабіраліся калонай. Як амаль адразу папярэджвалі новапрыбыўшых, перамяшчацца ў чужой краіне ў адзіночку нельга было нават па тэрыторыі, падкантрольнай савецкім войскам. А пераадольванне адлегласці ад аднаго населенага пункта да іншага і ўвогуле нярэдка нагадвала прагулку па мінным полі.